Document ID: 32000D0583

Απόφαση της Επιτροπής
της 27ης Σεπτεμβρίου 2000
περι τροποποιήσεως της απόφασης 94/360/ΕΚ περί της μειωμένης συχνότητας των φυσικών ελέγχων των αποστολών ορισμένων προϊόντων που πρόκειται να εισαχθούν από τρίτες χώρες, με βάση την οδηγία 90/675/ΕΟΚ του Συμβουλίου
[κοινοποιηθείσα υπό τον αριθμό Ε(2000) 2735]
(Κείμενο που παρουσιάζει ενδιαφέρον για τον ΕΟΧ)
(2000/583/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 10,
Εκτιμώντας τα ακόλουθα:
(1) Η οδηγία 97/78/ΕΚ καταργεί και αντικαθιστά την οδηγία 90/675/ΕΟΚ του Συμβουλίου(2), με βάση την οποία καταρτίστηκε η απόφαση 94/360/ΕΚ της Επιτροπής(3) περί της μειωμένης συχνότητας των φυσικών ελέγχων των αποστολών ορισμένων προϊόντων που πρόκειται να εισαχθούν από τρίτες χώρες.
(2) Σε συνέχεια του εντοπισμού, πριν από λίγο καιρό, ιχνών αυξητικών ξενοβιοτικών ορμονών σε κρέας εισαγόμενο από τις Ηνωμένες Πολιτείες της Αμερικής, με την απόφαση 1999/302/ΕΚ της Επιτροπής(4), τέθηκε σε εφαρμογή ενισχυμένο σύστημα ελέγχου όλων των εισαγωγών νωπού βοδινού κρέατος και παραπροϊόντων, με εξαίρεση το κρέας βίσονα και παραπροϊόντων, εισαγόμενων από την εν λόγω χώρα.
(3) Μετά τον εντοπισμό του εν λόγω καταλοίπου, τον Ιούνιο του 1999 οι Ηνωμένες Πολιτείες Αμερικής ενίσχυσαν το πρόγραμμά τους για την παραγωγή ζώων απαλλαγμένων από ορμόνες αλλά, ενόψει προβλημάτων που ανέκυψαν στο εν λόγω πρόγραμμα και τα οποία διαπιστώθηκαν κατά την πραματοποίηση αποστολής στις Ηνωμένες Πολιτείες Αμερικής από την υπηρεσία διατροφής και κτηνιατρικής της Επιτροπής, τον Ιούλιο του 1999, το πρόγραμμα για την απαλλαγή από ορμόνες ανεστάλη και ξανάρχισε αργότερα, τον Σεπτέμβριο του 1999, με ενισχυμένη μορφή, ως πρόγραμμα ζώων στα οποία δεν έχουν χορηγηθεί ορμόνες.
(4) Οι πρόσθετοι έλεγχοι οι οποίοι τίθενται σε εφαρμογή με την απόφαση 1999/302/ΕΚ δεν έχουν ακόμη εντοπίσει ούτε ένα θετικό δείγμα κατά την υπόψη χρονική περίοδο και, επιπλέον, καμία από τις δοκιμές που εκτελέστηκαν στο πλαίσιο του συμπληρωματικού προγράμματος της Ευρωπαϊκής Κοινότητας για τις ορμόνες δεν κατέληξαν σε αποτέλεσμα θετικό.
(5) Θεωρείται ότι ήδη είναι σκόπιμη η άρση των συμπληρωματικών μέτρων διασφάλισης που τέθηκαν σε εφαρμογή το 1999 και η μείωση της συχνότητας ελέγχων για το νωπό κρέας το εισαγόμενο από τις Ηνωμένες Πολιτείες, έτσι ώστε από ελέγχους σε όλες τις αποστολές να ελέγχονται μόνο το 20 % των αποστολών, ποσοστό το οποίο αντιστοιχεί στο κανονικό επίπεδο φυσικών ελέγχων για όλα τα νωπά κρέατα που εισάγονται από τρίτες χώρες, όπως καθορίζει η απόφαση 94/360/ΕΚ.
(6) Είναι σημαντικό να καταστεί σαφές ότι όλες οι αποστολές νωπού κρέατος εισαγόμενου από τις Ηνωμένες Πολιτείες οι υποκείμενες σε φυσικούς ελέγχους πρέπει να εξακολουθήσουν να υφίστανται εργαστηριακή εξέταση για τα σχετικά υπολείμματα ορμόνης.
(7) Η παρούσα απόφαση αποτελεί αρχικό μέτρο για την πλήρη κατάργηση του ελέγχου για ορμόνες σε κάθε αποστολή που επιλέγεται για φυσικούς ελέγχους ενώ η απόφαση θα ανανεωθεί με βάση τα αποτελέσματα των μελλοντικών ελέγχων.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 94/360/ΕΚ τροποποιείται ως εξής:
1. Στο άρθρο 1α παράγραφος 1, η πρώτη περίπτωση διαγράφεται και αντικαθίσταται από το ακόλουθο κείμενο:
"- η συχνότητα φυσικών ελέγχων ανέρχεται σε 20 %."
2. Στο άρθρο 1α παράγραφος 1, η δεύτερη περίπτωση διαγράφεται και αντικαθίσταται από το ακόλουθο κείμενο:
"- από κάθε ελεγχόμενη αποστολή λαμβάνονται δύο επίσημα δείγματα και στη συνέχεια ελέγχονται για υπολείμματα καθεμίας από τις ξενοβιοτικές ορμόνες: οξική μελεγκεστρόλη, τρεμπολόνη, ζερανόλη και στιλβένια, περιλαμβανόμενης της διαιθυλοστιλβεστρόλης καθώς και για εκτός κανονικών ορίων υψηλά επίπεδα υπολειμμάτων των φυσικών ορμονών 17-β-οιστραδιόλη, προγεστερόνη και τεστοστερόνη."
3. Στο άρθρο 1α, η παράγραφος 2 διαγράφεται.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 27 Σεπτεμβρίου 2000.

Labels: 17
0
3
6
18